
Νόμιμα αναγνωρισμένη επαγγελματική Ομοσπονδία με την υπ’ αριθμ.16/2017 διαταγή του Ειρηνοδικείου Χαλανδρίου, καταχωρημένη στα βιβλία Ομοσπονδιών του Πρωτοδικείου Αθηνών με αριθμό μητρώου 844 και αριθμό βιβλίου συνδικαλιστικών οργανώσεων 6390. 
Ηλεκτρονική διεύθυνση: www.pomens.gr – facebook ΠΟΜΕΝΣ 

   Αθήνα, 9 Σεπτεμβρίου 2020
ΑΝΑΚΟΙΝΩΣΗ
       Συναδέλφισσες και Συνάδελφοι,

       Η Ομοσπονδία μας, κατόπιν ψευδών και συκοφαντικών δημοσιευμάτων που αναρτήθηκαν σήμερα, είναι υποχρεωμένη να αποκαταστήσει την αλήθεια. 
                 Ενόψει των εκλογών που έχουν προκηρυχθεί στην Ένωση Στρατιωτικών Περιφερειακής Ενότητας Λάρισας, ο απερχόμενος Πρόεδρος σε μήνυμά του που αναδημοσιεύθηκε σε «συνήθεις» ιστοσελίδες, αναφέρει ότι «Αφήνουμε όλα τα αρνητικά πίσω μας, όπως οι συνδικαλιστικές παρακρατήσεις από τις μισθοδοσίες χωρίς τη συναίνεσή μας που τόσο ενόχλησαν και πείσμωσαν το σύνολο των μελών μας, για τις οποίες δεσμεύομαι να μη τις ξαναδούμε μπροστά μας με το τέλος του τρέχοντος έτους, ..».
                 Το θέμα είναι γνωστό, και η Ομοσπονδία μας έχει τοποθετηθεί επισήμως επ’ αυτού: 
                 Η ΕΣΠΕΛ απέστειλε καταστάσεις των μελών της στις 4.05.2019 και σε  δεύτερο χρόνο επικαιροποίησε τις εν λόγω καταστάσεις την 9.10.2019 με επίσημο έγγραφο προς την Ομοσπονδία μας, υπογεγραμμένο από τον Πρόεδρό της Θωμά Ντιντιό, για τη διενέργεια παρακράτησης, ώστε να εκκινήσει άμεσα η παρακράτηση εισφορών από το επόμενο έτος, ήτοι το 2020. 
                 Τον Ιανουάριο του 2020 η ΕΣΠΕΛ, με μια αμφιβόλου νομιμότητας Γενική Συνέλευση, φέρεται να αποφάσισε την αποχώρησή της από την Ομοσπονδία μας. Τέτοια απόφαση - πρακτικό Γενικής Συνέλευσης ουδέποτε έχει κοινοποιηθεί στην Ομοσπονδία μας, παρά το γεγονός ότι την έχουμε κατ’ επανάληψη αιτηθεί. 
                 Η παρακράτηση των εισφορών διενεργείται κανονικά για το έτος 2020, και τούτο απολύτως νόμιμα και ανεξάρτητα από την όποια «αποχώρηση»,  όπως έχει απαντηθεί και από τα καθ’ ύλην αρμόδια Επιτελεία. 
                 Ενόψει όλων αυτών, ο κ. Ντιντιός Θωμάς, ο οποίος σήμερα κάνει λόγο για «παρακρατήσεις από τις μισθοδοσίες χωρίς τη συναίνεσή μας», θα πρέπει να απαντήσει δημόσια στα μέλη της ΕΣΠΕΛ στα παρακάτω ερωτήματα:
                 Α. Όσο συμμετείχε στο Δ.Σ. της Ομοσπονδίας, ζητούσε ή όχι την άμεση ενεργοποίηση της παρακράτησης εισφορών ήδη από το 2019, προβάλλοντας ότι χάνουν «έσοδα» οι Ενώσεις και πρώτη η Ένωση Λάρισας;
                 Β. Απέστειλε δύο φορές υπογεγραμμένες τις σχετικές καταστάσεις μελών για τη διενέργεια παρακράτησης τον Μάιο και Οκτώβριο του 2019, ώστε να είναι απολύτως επικαιροποιημένες και να είναι η ΕΣΠΕΛ από τις πρώτες Ενώσεις που στο ταμείο της θα εισέρρεαν οι εισφορές των μελών; 
                 Γ. Είναι ή δεν είναι νόμιμη η διενέργεια παρακράτησης σύμφωνα με την παρ. 12 του άρθρου 30Γ του Ν.1264/1982 και το άρθρο 87 ΑΚ, και μάλιστα ανεξάρτητα από την όποια «αποχώρηση» της ΕΣΠΕΛ εντός του 2020;
                 Δ. Αφού η ΕΣΠΕΛ αμφισβητεί την νομιμότητα των παρακρατήσεων, έχει προβεί σε οποιαδήποτε ενέργεια ενώπιον της Δικαιοσύνης, όπως προειδοποιούσε, ή έχει έστω επιστρέψει στα μέλη της τα 0,50€ ανά μέλος, τα οποία λαμβάνει μηνιαίως στον τραπεζικό λογαριασμό της; 
                 Ε. Ενημέρωσε ποτέ η ΕΣΠΕΛ την ΠΟΜΕΝΣ για την αποχώρηση μελών λόγω μετάθεσης, ώστε να εφαρμοστεί η διαδικασία που προβλέπει ο νόμος;
                 ΣΤ. Ακόμη και αν η ΕΣΠΕΛ αποχωρήσει οριστικά το επόμενο έτος από την ΠΟΜΕΝΣ, προτίθεται ο κ. Ντιντιός, εφόσον εκλεγεί Πρόεδρος, να δρομολογήσει την ένταξη της ΕΣΠΕΛ σε άλλη υφιστάμενη Ομοσπονδία, η οποία έχει ορίσει την εισφορά σε 1,80€ μηνιαίως; Ή προτίθεται να παραμείνει η ΕΣΠΕΛ εκτός δευτεροβάθμιας εκπροσώπησης, στερώντας από τους στρατιωτικούς της Λάρισας το δικαίωμα να φτάνει η φωνή τους μέχρι τα ανώτατα κλιμάκια και να συντονίζεται με τις προσπάθειες όλων των υπολοίπων Ενώσεων ανά την Ελλάδα; 
                 Ζ. Τελικά τι προτείνει ο κ. Ντιντιός στα μέλη της ΕΣΠΕΛ; Την πλήρη απομόνωση από τις υπόλοιπες Ενώσεις, την απαξίωση και την μοναχική πορεία προς άγνωστη κατεύθυνση;
                  Η Ομοσπονδία επιφυλάσσεται για κάθε νόμιμο δικαίωμά της, από την διάδοση των εν λόγω ψευδών και συκοφαντικών ισχυρισμών του Προέδρου της ΕΣΠΕΛ. Τον καλούμε να αποκαταστήσει άμεσα την αλήθεια απαντώντας στα ανωτέρω ερωτήματα. 

